CELEX: 62019TN0741
Language: mt
Date: 2019-10-31 00:00:00
Title: Kawża T-741/19: Rikors ippreżentat fil-31 ta’ Ottubru 2019 – Sedgwick Overseas vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/39
            
         
      Rikors ippreżentat fil-31 ta’ Ottubru 2019 – Sedgwick Overseas vs Il-Kummissjoni
      (Kawża T-741/19)
      (2020/C 27/47)
      Lingwa tal-kawża: l-Ingliż
      
         Partijiet
      
      
         Rikorrenti: Sedgwick Overseas Ltd (Londra, ir-Renju Unit) (rappreżentant: M. Anderson, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni C(2019) 2526, tat-2 ta’ April 2019, dwar l-għajnuna mill-Istat SA.44896 implimentata mir-Renju Unit f’dak li jikkonċerna ċ-CFC Group Financing Exemption (eżenzjoni mill-finanzjament tal-gruppi fil-kuntest tar-regoli dwar il-kumpanniji kkontrollati barranin) kollu kemm hu sa fejn tapplika għar-rikorrenti;
               
            
                  —
               
               
                  sussidjarjament, tikkonstata li, sabiex jiġi stabbilit l-ammont tal-għajnuna li għandu jiġi rkuprat, it-telf, it-tnaqqis jew l-eżenzjonijiet li kienu disponibbli għar-rikorrenti (kemmm jekk awtomatikament jew billi tressaq talba jew permezz ta’ għażla) fiż-żmien meta talbet l-eżenzjoni mill-finanzjament tal-gruppi jew li għaliha kienu jkunu disponibbli dak iż-żmien (permezz ta’ tnaqqis ta’ grupp jew mod ieħor) kieku hija ma talbitx l-eżenzjoni mill-finanzjament tal-gruppi, għandhom jittieħdu inkunsiderazzjoni, fil-każijiet kollha, anki jekk dan it-telf, tnaqqis jew eżenzjonijiet ma humiex iktar disponibbli għar-rikorrenti peress li t-terminu previst mid-dritt Brittaniku sabiex tressaq talba jew tużahom skada; u
               
            
                  —
               
               
                  tikkundanna lill-konvenuta għall-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka disa’ motivi.
      
                  1.
               
               
                  L-ewwel motiv, ibbażat fuq li l-konvenuta naqset milli tistabbilixxi li l-eżenzjoni mill-finanzjament tal-gruppi tikkostitwixxi vantaġġ. Ir-rikorrenti ssostni li l-konvenuta naqset milli turi li hemm vantaġġ f’kull każ fejn intalbet l-eżenzjoni mill-finanzjament tal-gruppi. Barra minn hekk, ir-rikorrenti ssostni li għażlet li titlob l-eżenzjoni mill-finanzjament tal-gruppi mingħajr ma kkunsidrat jekk l-ammont dovut minnha kienx ikun inqas li kieku għamlet analiżi skont it-test tal-funzjonijiet tal-persuni sinjifikattivi li jinsab fl-Artikolu 371EB tal-Kapitolu 5 tal-Parti 9A tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010].
               
            
                  2.
               
               
                  It-tieni motiv, ibbażat fuq il-fatt li ma seħħ beda intervent mill-Istat jew permezz ta’ riżorsi tal-Istat. Ir-rikorrenti ssostni li l-konvenuta naqset milli tipprova li t-talba għal eżenzjoni mill-finanzjament tal-gruppi ċertament wasslet għal tnaqqis tal-ammont dovut bħala taxxa Brittanika fuq il-kumpanniji.
               
            
                  3.
               
               
                  It-tielet motiv, ibbażat fuq il-fatt li l-eżenzjoni mill-finanzjament tal-gruppi ma tiffavorixxix ċerti impriżi jew il-produzzjoni ta’ ċerti oġġetti. Ir-rikorrenti ssostni li l-konvenuta wettqet żball meta:
                  
                              (i)
                           
                           
                              iddefinixxiet il-qafas ta’ referenza strettament wisq bħala r-regoli fil-Parti 9A tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] minflok ma ħadet is-sistema fiskali tat-taxxa Brittanika fuq il-kumpanniji kollha kemm hi;
                           
                        
                              (ii)
                           
                           
                              ma fehmietx li l-Kapitolu 9 tal-Parti 9A tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] ma huwiex deroga mill-Kapitolu 5 tagħha;
                           
                        
                              (iii)
                           
                           
                              naqset milli tirrikonoxxi li, anki jekk il-Kapitolu 9 tal-Parti 9A tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] huwa deroga mill-imsemmi Kapitolu 5 tagħha, ikun iġġustifikat min-natura jew mill-istruttura ġenerali tal-imsemmi Parti 9A tagħha.
                           
                        
            
                  4.
               
               
                  Ir-raba’ motiv, ibbażat fuq il-fatt li l-eżenzjoni mill-finanzjament tal-gruppi ma taffettwax il-kummerċ bejn l-Istati Membri. Ir-rikorrenti ssostni li l-konvenuta wettqet żball meta kkonkludiet li l-eżenzjoni mill-finanzjament tal-gruppi tista’ tinfluwenza għażliet magħmula minn gruppi multinazzjonali dwar il-post tal-funzjonijet finanzjarji tagħhom bħala grupp u tas-sede tagħhom fl-Unjoni.
               
            
                  5.
               
               
                  Il-ħames motiv, ibbażat fuq il-fatt li l-eżenzjoni mill-finanzjament tal-gruppi ma toħloqx distorsjoni tal-kompetizzjoni jew thedded li toħloqha. Ir-rikorrenti ssostni li l-konvenuta naqset milli tipprova li t-talba għall-eżenzjoni mill-finanzjament tal-gruppi ċertament wasslet għal tnaqqis tal-ammont tat-taxxa Brittanika dovuta fuq il-kumpanniji.
               
            
                  6.
               
               
                  Is-sitt motiv, ibbażat fuq il-fatt li l-irkupru tal-għajnuna allegata jmur kontra l-prinċipji ġenerali tad-dritt tal-Unjoni. Ir-rikorrenti ssostni li t-test tal-funzjonijiet tal-persuni sinjifikattivi ma għandux ċertezza legali, li r-Renju Unit kellu marġni ta’ diskrezzjoni sabiex jindirizza din l-inċertezza u li l-konvenuta ma osservatx id-dmir tagħha li twettaq analiżi sħiħa tal-fatturi rilevanti kollha. Billi ordnat l-irkupru tal-għajnuna, il-konvenuta marret kontra l-Artikolu 16(1) tar-Regolament tal-Kunsill (UE) 2015/1589 (1), li jipprojbixxi l-irkupru tal-għajnuna meta dan l-irkupru jmur kontra prinċipju ġenerali tad-dritt tal-Unjoni.
               
            
                  7.
               
               
                  Is-seba’ motiv, ibbażat fuq il-fatt li l-vantaġġ selettiv kien jiġi eliminat, u ma kien ikun neċessarju ebda rkupru, kieku r-Renju Unit wessgħet retroattivament l-eżenzjoni mill-finanzjament tal-gruppi lis-self mill-bidu u lil terzi. Ir-rikorrenti ssostni li l-konvenuta ma rrikonoxxietx li tali miżura kienet telimina kull vantaġġ selettiv (jekk wieħed kellu jassumi, għalissa, li jeżisti wieħed) u li, f’każ bħal dan, ma kienx ikun hemm għajnuna mill-Istat illegali li jkollha tiġi rkuprata taħt id-dritt tal-Unjoni.
               
            
                  8.
               
               
                  It-tmien motiv, ibbażat fuq il-fatt li sabiex jiġi stabbilit l-ammont tal-għajnuna li għandha tiġi rkuprata, t-telf, it-tnaqqis jew l-eżenzjonijiet li kienu disponibbli għar-rikorrenti (kemm jekk permezz ta’ talba, għażla jew awtomatikament) fiż-żmien meta talbet l-eżenzjoni mill-finanzjament tal-gruppi jew li kienu jkunu disponibbli dak iż-żmien kieku hija ma talbitx l-eżenzjoni mill-finanzjament tal-gruppi, għandhom jittieħdu inkunsiderazzjoni anki jekk aċċess għal dan it-telf, tnaqqis jew eżenzjonijiet issa huwa preskritt taħt id-dritt Brittaniku. Ir-rikorrenti ssostni li din hija l-interpretazzjoni korretta tal-premessa 203 tad-deċiżjoni kkontestata iżda li, sa fejn dan ma huwiex il-każ, id-deċiżjoni kkontestata hija żbaljata għaliex li ma jitteħidx inkunsiderazzjoni ta’ dan it-telf, tnaqqis jew eżenzjonijiet iwassal għal stima eċċessiva tal-ammont tal-għajnuna li jwassal għal distorsjoni fis-suq intern.
               
            
                  9.
               
               
                  Id-disa’ motiv, ibbażat fuq il-fatt li l-konvenuta naqset milli timmotiva l-pożizzjoni tagħha fir-rigward tal-eżenzjoni tar-riżorsi kwalifikanti u tal-eżenzjoni tal-interessi konkordanti u ma wettqetx analiżi sħiħa tal-fatturi rilevanti kollha. Ir-rikorrenti ssostni li l-konvenuta ma wettqitx distinzjoni bejn tliet eżenzjonijiet distinti previsti mill-Kapitolu 9 tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] u li jaħdmu separatament minn xulxin, u ma fehmitx li l-eżenzjoni tar-riżorsi kwalifikanti u l-eżenzjoni tal-interessi konkordanti ma humiex indikaturi għat-test tal-funzjonijiet tal-persuni sinjifikattivi u li l-eżistenza tal-eżenzjoni tal-interessi konkordanti fil-Kapitolu 9 tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] turi li l-konvenuta wettqet żball meta ddefinixxiet il-qafas ta’ referenza strettament wisq, bħala r-regoli fil-Parti 9A tat-Taxation (International and Other Provisions) Act 2010 [il-Liġi dwar id-Dispożizzjonijiet Fiskali (Internazzjonali u Oħrajn) tal-2010] minflok ma ħadet is-sistema fiskali tat-taxxa Brittanika fuq il-kumpanniji kollha kemm hi.
               
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248 p. 9).